เตือนมิจฉาชีพระบาด หลอกจัดสรรสลากฯ
สำนักงานสลากฯ เตือนอย่าหลงเชื่อมิจฉาชีพ อ้างจัดสรรสลากได้ระบาดหนัก
29 ธ.ค. 2558

สำนักงานสลากฯ เตือนอย่าหลงเชื่อมิจฉาชีพ อ้างจัดสรรสลากได้ระบาดหนัก
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า ขณะนี้ มีผู้แอบอ้างชื่อหน่วยงานราชการแห่งหนึ่ง ว่าได้รับการจัดสรร สลากกินแบ่งรัฐบาล จำนวน 2.5 แสนเล่ม และใช้ชื่อคณะที่ปรึกษาชุมนุมสหกรณ์ฝ่ายกิจการสลากกินแบ่งรัฐบาล (คปส.) เชิญชวนผู้สนใจให้ร่วมสมัครเป็นสมาชิก โดยขอสำเนาบัตรประจำตัวประชาชน และทะเบียนบ้านของผู้ที่สมัคร และอ้างว่าจะนำไปส่งให้กับหน่วยงานดังกล่าว โดยสมาชิกจะได้ค่าตอบแทนเป็นเงิน 1,000 บาท/เดือนนั้น ขณะนี้เจ้าหน้าที่ ตำรวจและ ทหารได้สนธิกำลังจับกุมผู้ที่แอบอ้างกระทำการดังกล่าวในพื้นที่ กทม. มาดำเนินคดีพร้อมยึดเอกสาร หลักฐานต่างๆ ไว้แล้ว
ทั้งนี้ การกระทำดังกล่าว เป็นการหลอกลวงทั้งสิ้น เนื่องจากปัจจุบันสำนักงานสลากฯ จัดสรรสลากให้กับบุคคลทั่วไป ผู้พิการ และองค์กร สมาคม มูลนิธิเพื่อสาธารณประโยชน์ที่เกี่ยวข้อง กับคนพิการตามที่ประกาศไว้ใน เว็บไซต์เท่านั้น ไม่ได้มีการจัดสรรให้กับหน่วยงานราชการอื่นใดอีก สำหรับสลากส่วนที่เหลือนำไปจำหน่ายทางระบบซื้อ-จองล่วงหน้าทั้งสิ้น ขอให้ประชาชนอย่าได้ หลงเชื่อ